Unul dintre organizatorii mitingului de solidaritate cu protestatarii din România - programat duminică, la Sofia – a explicat la Digi24 ce așteptări au vecinii de la sud de Dunăre.

„Ceea ce este important pentru noi, ca bulgari, e că lupta anticorupție în România a fost un exemplu foarte bun. Este foarte important și pentru Bulgaria ca România să nu facă un pas înapoi.

Protestul e și în semn de solidaritate cu protestatarii români, dar e important și pentru noi pentru că dacă ar exista o speranță ca lucrurile să meargă mai bine în Bulgaria și justiția să se reformeze, această speranță se numește România și justiția din România”, a declarat Ivan Radev.

„Cred că ceea ce a făcut PSD este atât de lipsit de orice logică și nici socialișții bulgari nu s-ar solidariza cu colegii lor din România. Lucrurile par foarte clare”, a adăugat Radev.